**РЪКОВОДСТВО**

**за разработване и защита на магистърска теза**

**в катедра „МИО и бизнес“**

одобрено с решение на Катедрен съвет на 3 юли 2018 г.

**І. Общи положения**

Магистърската теза е самостоятелно изследване със силна практическа насоченост, основен компонент от академичната индивидуална работа на студента. Целта е дипломантът да покаже способността си за анализ, синтез, за използване на съответна научно-приложна методология.

Защитата на магистърска теза е финалният етап от обучението, обуславящ оценяване както на придобитите знания и умения, така и на качества за аргументиране на авторова позиция. Успешната защита води до придобиване на образователно-квалификационна степен „магистър по икономика“.

Отговорността за **авторството** наразработката е на студента.

Магистърската теза съществено се отличава от разработването на реферат, доклад или курсова работа. Тезата следва да се откроява с използването на аналитичен инструментариум и научен апарат, на основата на емпиричен подход при изследването на даден проблем.

Тезата трябва да съответства на включени в магистърската програма дисциплини – на разглеждани теоретични аспекти в хода на обучението и актуални практически измерения. Темата на магистърската теза се избира съгласно предложения списък с тематични области като конкретната формулировка се съгласува с избрания (определения) научен ръководител. Планът и работната структура на разработката се одобряват предварително от ръководителя.

**ІІ. Изисквания към магистърската теза**

1. **Общи изисквания**

Магистърската теза следва

* + - да бъде подготвена и представена съгласно общоприети стандарти за структура и техническо оформление (вж. по-долу);
		- да е прегледна, с ясен изказ, с логическа връзка между отделните части.
	1. **Изисквания за авторство:**
* Магистърските тези са самостоятелно произведение на техните автори, в което те изтъкват собственото си разбиране по избраната проблематика.
* Законови и вътрешноуниверситетски правила и процедури не допускат плагиатство, некоректно взаимстване на текстове и преписване.
	+ Не се приема използването на откъси и/или цели текстове от защитени разработки по същата или сходна тематика, от други литературни, в т.ч. интернет източници, предлагащи нарочно разработени теми.

Ведно със завършената разработка се прилага декларация за авторство по образец.

1. **Структура и съдържание на магистърската теза**
	1. **Структуриране, съдържание и обем на отделните части**

Магистърската теза се структурира в: увод; отделни части/глави (теоретична част, практическа част/и); заключение; използвана литература; приложения.

Препоръчително е в началото на текста да се обособят съдържание, списък на използваните съкращения, на включени в текста таблици и фигури.

* + **Уводът** следва да включва:
		- Актуалност на темата и мотивация на автора за избор на изследваната проблематика.
		- Обект и предмет на изследването. Обект е общата проблемна област, напр. международен бизнес, външна търговия, преки чуждестранни инвестиции и др. Предмет е конкретната тематика и/или признак на обекта, която се изследва, напр. рискът в международния бизнес.
		- Цели и задачи – тук се посочват основната цел (и/или подцели), които авторът си поставя при изследването на избраната тема и задачите, които следва да бъдат изпълнени за постигане на целите.
		- Теза (тезисно твърдение) – това е формулирано от автора твърдение, което той доказва в рамките на изследването. Твърдението трябва да е формулирано ясно, точно, кратко и изчерпателно. Неговата валидност следва да се провери с помощта на избраните от автора научни методи. Допуска се тезата да бъде конкретизирана в различни хипотези.
		- Методология/методика на изследването – използваните подходи и инструменти за доказване и извеждане на резултати от проучването по избраната проблематика. Методологията обичайно включва *методика на информационното осигуряване*, *методика на анализа*, *ограничения*.
			* *Методиката на информационното осигуряване* посочва какъв тип източници на информация са използвани, например – вторична и/или първична информация, съответно произтичащи начини на проучване – кабинетно и полево и/или друго.
			* *Методиката на анализа* разкрива научно-изследователските подходи и методи, използвани от автора като – общонаучни: напр. индукция, дедукция, сравнителен анализ, синтез и др.; качествени методи: експертна оценка, изследване на казуси, полу-/структурирано или неструктурирано интервю, анкета и др.; количествени методи: статистически и математически методи, иконометричен анализ и др.; извеждане на взаимовръзки на основата на системен, на интердисциплинарен подход и др.
			* *Ограничителните условия*/ *ограниченията* определят границите на изследването, предварително изключват някои положения или правят някои допускания, в т.ч. като отразяват трудности и препятствия, с които се сблъсква изследователят. Например, ограничения по отношение на: изследвана съвкупност (извадка); касаещи обхвата на изследването – съгласно избрани параметри, териториален/географски обхват, времеви диапазон и др.
		- Накратко информация (препоръчително) относно структурата на разработката по глави и части – логическа обосновка на изложението.

**Препоръчителен обем на увода:** до 5-7 стр.

* + **Теоретичната част** има за цел да представи основни теоретични аспекти и съответни автори в областта на избраната проблематика.
		- Дипломантът следва да направи теоретичния обзор чрез съпоставка, обобщаване, синтезиране, в достатъчна степен изчерпателно и подчинено на темата на работата. В практическата част следва да личи приложението и доказването на приведените теоретични аспекти.
		- Препоръчително е да се откроят авторовата (на дипломанта) интерпретация и критично осмисляне (напр. приемане или не на отделни теории, тълкуване на евентуални противоречия и др.).
		- Следва да се обърне внимание на работата с научен апарат – литературните източници в библиографията да са реферирани в текста; нееднозначни термини да бъдат изяснени по отношение на смисъла, в който са използвани; уеднаквяване на използваната терминология; кратко дефиниране на спорни или нови понятия и др.
		- Цитирането на литературните източници се извършва съобразно възприети правила и практика, и съгласно подробни указания по-долу.

**Препоръчителен обем:** до 25 стр.

* + **Практическата част** следва да включва същината на изследването като: разгледани казуси на конкретни компании, представяне на резултатите от проведено емпирично проучване (напр. анкетно, иконометрично) и др.

В тази част е добре да се наблегне на аналитичността, т.е. да се открои способността на автора да анализира, интерпретира, да обосновава изводи. В края на частта е допустимо авторът да формулира свои препоръки – напр.: относно бъдещото развитие на избраните компании, процеси и др. В анализа следва ясно да личи взаимовръзката с тезата и хипотезите на изследването.

 **Препоръчителен обем:** практическата част следва да е основната в труда, следователно е логично да е с най-голям обем.

* + **Заключението** следва да включва основните обобщения и изводи, до които е достигнал авторът, както и еднозначно и категорично потвърждаване или отхвърляне на формулираната теза (и хипотези). В заключението могат да се дадат препоръки за по-нататъшни и по-задълбочени изследвания по съответната проблематика.

**Препоръчителен обем на заключението:** до 5 стр.

* + **Използваната литература** следва да наброява минимум 30 литературни източника, в т.ч. монографии, учебници, статии, уеб-адреси и др. Авторът следва да се стреми към баланс между български и чуждестранни автори. Литературните източници следва да са цитирани в текста.

Изискванията към съставянето на списък с използваната литература (библиография) са приведени по-долу.

* + **Приложенията** следва да бъдат озаглавени, номерирани, илюстриращи основния текст и съответно реферирани в него.

Препоръчителният **общ обем на магистърската теза е 60-80 страници.**

* 1. **Озаглавяване на отделните части**

Препоръчително е теоретичната и практическата/те част/и да имат самостоятелни заглавия, съобразно избрания обхват и естеството на разглежданата проблематика.

Например: „Първа глава. Теоретични основи на изследването на …“; „Част I. Управление на проекти – теоретични аспекти и приложение“; „Глава 2. Сравнителен анализ между … и …“ и др.

* 1. **Цитиране и съставяне на списък с използвани източници**

Цитирането на автори и публикации в разработката може да е чрез позовавания или дословно – директно в основния текст и/или с бележки под линия.

Отделно се представя списък на всички използвани източници - библиография.

* + 1. *Позоваването* предполага рефериране към концепции, теории на основни автори, резултати от съществуващи изследвания и др. В случай че е налице *дословен цитат*, той се отграничава с кавички. Когато цитирането е в основния текст – в рамките на и/или след съответното изречение, абзац или цитат, в скоби се посочват фамилията на автора и годината на публикацията. Например: (Портър, 2004) или (Porter, 2004).

Допустима е и препратка към публикация в списъка с използваната литература – в скобите, съдържащи цитирания автор, може да се добави номер в средни скоби, съответстващ на номера на източника, съгласно систематизацията в края на разработката. Например: (Портър, 2004 [13]).

При цитиране с бележка под линия е препоръчително максимално коректно позоваване на съответния използван източник (в т.ч. брой на издаване, страници и др.). Например:

1Arzac, E., L. Glosten, 2005. A Reconsideration of Tax Shield Valuation. *European Financial Management*, 11, pp. 453-461.

* + 1. Съставяне на **списък с** **използваната литература/ библиография**. Препоръчително е източниците да бъдат групирани в категории – напр. монографии, студии, периодичен печат (статии), нормативни актове, Интернет източници.

Съблюдава се възприетият в България начин на подредба на източниците като цитираните автори се изброяват по азбучен ред на фамилиите, първо на кирилица и после на латиница.

* Печатни източници на български се цитират по следния начин: фамилия и име на автора – заглавие – място на издаване – издателство – година на издаване. Например:
1. Боева, Б., Мениджмънт в условията на интернационализация и глобализация. С., УИ „Стопанство“, 2014.

Или, при *източници на чужд език* - съобразно възприетата в международен план практика на рефериране,[[1]](#footnote-1) напр.:

1. Copeland, T., T. Koller, J. Murrin, 2000. Valuation: Measuring and Managing the Value of Companies, 3rd edition. New York: John Wiley and Sons.
* Интернет източници се изброяват по следния начин: заглавие на сайта – пълен уеб-адрес, подредени по азбучен низходящ ред.

Заб.: В случай че се цитира уеб линк, в подкрепа на изложението в основния текст, това се прави посредством бележка под линия чрез посочване и на датата на посещение („достъпен/ посетен на …”). Подобно стриктно упоменаване е необходимо, с оглед възможни периодични промени в съдържанието.

Пример за цитиран линк:

1Flaherty, M. and Maan, L. 2016. Activist investor turns up heat on Yahoo, Reuters. http://www.reuters.com/article/us-yahoo-starboard-idUSKBN0UK1GQ20160106 (посетен на 05.02.2016 г.).

1. **Техническо оформление и форматиране**

Основният текст на разработката следва да е във възприетия в България стандартен машинописен формат**:**

* + - шрифт - Times New Roman, 12 пункта;
		- разредка (разстояние между редовете) 1,5;
		- двустранно подравняване на страниците, във формат А4.

Разработката съдържа заглавна страница, която се оформя от дипломанта (допустима собствена преценка по отношение на оразмеряване и отстояния) като задължително следва да включва следната информация:

* + - Наименование и лого на университета (до утвърждаването на единен образец, изборът на лого и поставянето му е по преценка на студента, съобразно графичното оформление на страницата);
		- Факултет и катедра, в която се защитава (Катедра „МИО и бизнес“);
		- Наименование на магистърската програма;
		- Наименованието „МАГИСТЪРСКА ТЕЗА“;
		- Тема на разработката;
		- Имената и факултетния номер на студента;
		- Името на научния ръководител, с оставено място за неговия подпис;
		- Дата/ сесия на защита.

Страниците на магистърската теза се номерират. Номерация се прави на отделните части/ глави, точки и подточки. Всички фигури, графики, таблици и др. следва също да бъдат номерирани, да имат заглавие, с посочен източник.

Прегледността на разработката в съответствие с общите изисквания от настоящото ръководство предполага грамотно структуриране на текста, с ясно обособяване на отделните части, в т.ч. отстояние между отделните точки и подточки, започване на нова глава/ част на нова страница и др.

Конкретната структура и съдържание на разработката като брой глави, обхват, озаглавяване и др. се съгласуват с научния ръководител.

**Други въпроси по отношение на структуриране и разработване на труда, които не са обхванати в настоящото ръководство се съгласуват с научния ръководител!**

**ІІІ. Роля и отговорности на научния ръководител**

Научният ръководител направлява и насочва студента в процеса на разработването на магистърската теза и подготовката за защита като

* + - контролира стриктното спазване на изискванията по отношение на подготовката и защитата на магистърската теза съгласно нормативните документи на УНСС и добрата академична практика;
		- оказва съдействие и дава предложения към самостоятелната работа на студента по отношение на формулиране на тема и избор на проблематика на изследване, при теоретичния преглед и съответно - емпирични изследвания;
		- подпомага студента при структурирането на работата и при подбора на литературни и информационни източници;
		- преценява готовността на магистърската теза за защита, което удостоверява с подписа си върху заглавната страница на труда.
			* В случай на идентифицирано плагиатство, злоупотреба с авторство и преписване, научният ръководител не допуска разработката до защита.

**ІV. Организация на работата по подготовката и защитата на магистърската теза**

**А. Предварителен/ подготвителен етап**

Този етап включва:

* + - избор на тема на магистърската теза – списък с примерни теми/ тематични области е на разположение на съответните информационни табла в катедрата (пред каб. 3016) и/или в електронен формат;
		- съгласуване с научния ръководител – дипломантът следва да установи контакт с ръководителя съобразно избраната тема/ тематична област, с оглед съответно пристъпване към последващите етапи на работа;
		- изготвяне от студента (с помощта на научния ръководител) на предварителен план на изследването;
		- подбор на използваната литература;
		- формулиране на целта, обекта, предмета на разработката;
		- формулиране на работна теза и хипотези;
		- изготвяне на работен вариант на структурата на разработката.

Предварителният етап се удостоверява с подаване на молба за защита, съдържаща формулирано заглавие на труда и подписана от научния ръководител. Неподписани от научния ръководител молби са невалидни и не дават право на дипломанта за самостоятелно разработване на магистърска теза.

**Б. Разработване на магистърската теза**

Разработването на магистърската теза последователно предполага:

* + - разработване на теоретичната част – преглед, обобщение и синтез на теоретични концепции съгласно проблемната област на изследване;
		- разработване на емпиричната част – избор на подход и методи на изследване, анализ и обобщение на резултатите;
		- представяне на работен вариант на разработката за оценка и одобрение от научния ръководител;
		- представяне на окончателен вариант на магистърската теза.

Етапът на разработването на труда е в тясна координация с научния ръководител, съгласно предвидените за целта срокове и процедури.

**В. Предаване на магистърската теза**

Магистърската теза или съставни части от нея се предават и представят в определените от катедрата и съответните административни звена **срокове**:

* Прилагане на заглавна страница в изискуемия срок преди защита – звено „Студенти – магистър“;
* Предаване на финалния вариант на магистърската теза в катедра „МИО и бизнес“ – каб. 3016.

Дипломантът предава разработената магистърска теза

* + - на хартиен и електронен носител (CD) – в един екземпляр;
		- разработката следва да е надлежно подвързана;
		- приложеният електронен диск следва да съдържа запис на окончателния вариант на труда във формат Word.

В окончателния си вариант магистърската теза задължително се подписва от научния ръководител върху заглавната страница.

**Г. Недопускане до защита и санкции**

Не се приема и не се допуска до защита магистърска теза,

* + - която е предадена след определения от катедрата краен срок;
		- чието допускане не е удостоверено с подпис на научния ръководител;
		- в случай че такава е препоръката на рецензента на магистърската теза.

При установено недопустимо плагиатство и/или преписване/копиране от учебници, книги, разработки и/или други източници, магистърската теза не се допуска до защита, а авторът ѝ подлежи на санкции съгласно посоченото по-горе.

**V. Критерии за предварителна оценка на магистърската теза, рецензиране и допускане до защита**

Наборът от критерии за завършеност на труда, установено от научния ръководител както и съответно от рецензента, включва:

* + - ясно и конкретно формулирана тема на магистърската теза;
		- актуалност на магистърската теза;
		- ясно формулирани цел и задачи на изследването, на обект и предмет, които съответстват на изложението в основния текст на труда;
		- яснота и конкретика на изследваните въпроси, на ограничителни условия и хипотези (при наличие на такива), водещи до добре обосновани изводи;
		- демонстрирано познаване на основни теоретични аспекти (кои теории са използвани);
		- ползване на аналитичен инструментариум, на основата на избраните изследователски методи;
		- открояваща се самостоятелност при емпиричната и аналитична работа – водеща до съответно извеждане на резултати от изследването;
		- способност за обосновка и аргументация/ защитена авторова позиция;
		- структура, съответстваща на критериите, в т.ч. по отношение на: баланс между теоретична и практическа части, обем; логическа подредба на изложението – глави, точки, подточки и параграфи, приложения;
		- удачен подбор на използвана литература и коректно цитиране;
		- цялостно оформление на труда.

 **VІ. Представяне и защита на магистърската теза пред комисията**

Допуснатите до защита магистърски тези се представят пред изпитна комисия. Критерии при подготовка за защитата, предпоставка за успешно представяне, са:

* + - логично и обосновано изложение на изследваната проблематика (в рамките на 10-15 мин., съдържащо основните акценти в труда);
		- коректен и ясен отговор на поставените (от рецензента) въпроси;
			* Заб.: Същото се отнася до отговорите на въпросите, задавани от изпитната комисия, по време на самата защита.
		- използвана аргументация;
		- умения за представяне и задържане на вниманието на комисията и аудиторията;
		- умения за визуално представяне:
			* Заб.: При предвидена подобна възможност, разработките се представят посредством нарочни кратки PowerPoint презентации.

**VІI. Количествени параметри при оценката на магистърската теза от комисията**

При оценката на магистърската теза, комисията се ръководи от набор от критерии (оценъчни показатели). Те са в две основни групи:

* качество на разработване на магистърската теза;
* представяне и защита на разработката пред комисията.

Комисията оценява критериите кумулативно като се ръководи от насочващи оценъчни елементи, които формират крайната оценка, съгласно разбивка по-долу.

**Заб.: Качеството на разработване на магистърската теза отчита и препоръките към комисията, отправени от страна на научния ръководител.**

Право на комисията е да оцени наличието на отделните показатели и/или преценката на други такива, в зависимост от естеството на изследваната проблематика, приложеният изследователски подход, начина на представяне и защита.

**Таблица за оценка**

|  |  |
| --- | --- |
| **Оценъчни показатели** | **Максимални точки/ оценка** |
| **І. Качество на разработката** |
| Актуалност на изследваната проблематика и конкретика |  |
| Методология и научно-изследователски апарат |  |
| Удачен подбор на използвана литература, систематизация и синтез, открояващи авторовата гледна точка  |  |
| Структура, форматиране и техническо оформление |  |
| Препоръки и оценка от рецензията |  |
| **Общо по І.** |  |
| **II. Представяне и защита на магистърската теза** |
| Начин на представяне  |  |
| Отговор на въпроси и аргументация  |  |
| Показване на разбиране и знания по изследвания проблем  |  |
| **Общо по ІІ.** |  |
| **Кумулативно точки/ оценка по І + ІІ** |  |

Успешна и резултатна работа!

Катедра „МИО и бизнес“

1. Каквато е на The Chicago Manual of Style: http://www.chicagomanualofstyle.org/tools\_citationguide.html (посетен на 27.06.2018 г.). [↑](#footnote-ref-1)